Broj: 711-I-223-P-223-16/19-07-8

Zagreb, 25. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Martina Kordića, općinskog načelnika Općine Vođinci,** pokrenutom Odlukom Povjerenstva broj: 711-I-265-P-223-16/18-5-17 od 15. prosinca 2016.g., na 36. sjednici, održanoj 25. siječnja 2019.g., donosi sljedeću:

**ODLUKU**

1. **Istovremenim obnašanjem dužnosti općinskog načelnika Općine Vođinci i obavljanjem poslova upravljanja poslovnim subjektom, obrtom U2 za ugostiteljstvo, trgovinu i građenje, u vlasništvu dužnosnika, i to prilikom sklapanja Ugovora o zakupu javne površine Klasa: 372-03/14-01/01, Urbroj: 2188/14-14-02 od 1. svibnja 2014.g., Ugovora o zakupu javne površine Klasa: 372-03/15-01/01, Urbroj: 2188/14-15-05 od 6. svibnja 2015.g. te Ugovora o zakupu javne površine Klasa: 372-03/16-01/01, Urbroj: 2188/14-16-04 od 2. svibnja 2016.g., dužnosnik Martin Kordić počinio je povredu članka 14. stavka 1. ZSSI-a.**
2. **Stupanje u poslovni odnos između Općine Vođinci, u kojoj dužnosnik Martin Kordić obnaša dužnost općinskog načelnika i obrta U2** **za ugostiteljstvo, trgovinu i građenje u vlasništvu dužnosnika, a koji proizlazi iz sklapanja ugovora o zakupu javne površine u 2014.g., 2015.g. i 2016.g., navedenih u točci I. izreke ove odluke, predstavlja povredu članka 17. stavka 1. ZSSI-a.**
3. **Zastupanjem Općine Vođinci prilikom sklapanja ugovora o zakupu javne površine, s obrtom U2** **za ugostiteljstvo, trgovinu i građenje u vlasništvu dužnosnika, navedenih u točci I. izreke ove Odluke, a koji su člankom 17. stavkom 1. ZSSI-a zabranjeni, dužnosnik Martin Kordić zlouporabio je posebna prava dužnosnika koja proizlaze iz obnašanja dužnosti općinskog načelnika Općine Vođinci, čime je počinio povredu članka 7. točke c) ZSSI-a.**

1. **Za povredu ZSSI-a, opisanu pod točkama I. i III. izreke ove odluke, dužnosniku Martinu Kordiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5.000,00 kn, koja će trajati 5 mjeseci te će se izvršiti u 5 jednakih uzastopnih mjesečna obroka, svaki u pojedinačnom mjesečnom iznosu od 1.000,00 kn.**
2. **Nalaže se dužnosniku Martinu Kordiću, općinskom načelniku Općine Vođinci da bez odgode uskladi svoje postupanje s odredbom članka 14. stavka 1. ZSSI-a.**
3. **Na temelju članka 17. stavka 5. ZSSI-a, Povjerenstvo će bez odgađanja dostaviti ovaj predmet nadležnom državnom odvjetništvu na daljnje postupanje radi utvrđenja ništetnosti pravnih poslova iz točke II. izreke ove Odluke.**

Obrazloženje

Povjerenstvo je na 161. sjednici održanoj 15. prosinca 2016.g. pokrenulo postupak za odlučivanje o sukobu interesa protiv dužnosnika Martina Kordića, općinskog načelnika Općine Vođinci, zbog moguće povrede članka 14. stavka 1. ZSSI-a koja proizlazi iz obavljanja poslova upravljanja u poslovnom subjektu U2, obrta za ugostiteljstvo, trgovinu i građenje, u vlasništvu dužnosnika prilikom sklapanja Ugovora o zakupu javne površine Klasa: 372-03/14-01/01, Urbroj: 2188/14-14/02 od 1. svibnja 2014.g., Ugovora o zakupu javne površine Klasa: 372-03/15-01/01, Urbroj: 2188/14-15-05 od 6. lipnja 2015.g. i Ugovora o zakupu javne površine Klasa: 372-03/16-01/01. Urbroj: 2188/14-16-04 od 2. svibnja 2016.g.

Postupak je nadalje pokrenut zbog moguće povrede članka 17. stavka 1. ZSSI-a, koja proizlazi iz stupanja u poslovni odnos Općine Vođinci, u kojoj dužnosnik obnaša dužnost općinskog načelnika, s poslovnim subjektom U2, obrt za ugostiteljstvo, trgovinu i građenje u vlasništvu Martina Kordića koji proizlazi i z sklapanja navedenih ugovora o zakupu javne površine.

Odluka o pokretanju postupka dostavljena je dužnosniku Martinu Kordiću 19. veljače 2018.g. te se dužnosnik u zakonom propisanom roku na istu očitovao. U svom očitovanju dužnosnik u bitnome potvrđuje da je kao općinski načelnika općine Vođinci i kao vlasnik obrta U2 za ugostiteljstvo, trgovinu i usluge sklopio ugovore o zakupu javne površine u 2014., 2015. i 2016.g. Dužnosnik nadalje navodi da je istovjetne ugovore u ime obrta U2 sklapao s Općinom Vođinci od 2001.g., dakle u razdoblju u kojem nije obnašao dužnost općinskog načelnika navedene jedinice lokalne samouprave. Dužnosnik još pojašnjava da u obrtu ima zaposlenog poslovođu, međutim isti nema ovlast za sklapanje i potpisivanja ugovora.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Martin Kordić povodom obnašanja dužnosti općinskog načelnika Općine Vođinci obvezan postupati sukladno odredbama ZSSI-a.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti i članovi drugih poslovnih subjekta osnovanih na temelju zakona.

Člankom 7. točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Člankom 17. stavkom 3. ZSSI-a propisano je da je dužnosnik dužan u roku od 30 dana od dana stupanja na dužnost izvijestiti Povjerenstvo o nazivu, osobnom identifikacijskom broju i sjedištu poslovnog subjekta iz stavka 1. i stavka 2. toga članka te je dužan redovito izvještavati Povjerenstvo o svim nastalim promjenama podataka o poslovnim subjektima u odnosu na koje ne smije stupati u poslovni odnos sukladno stavcima 1. i 2. toga članka u roku od 30 dana od nastale promjene. Člankom 17. stavkom 5. ZSSI-a propisano je da su pravni poslovi sklopljeni protivno odredbama stavka 1. i stavka 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla.

Uvidom u Registar dužnosnika kojeg vodi Povjerenstvo utvrđeno je kako je dužnosnik Martin Kordić dužnost općinskog načelnika Općine Vođinci obnašao u mandatu 2013.-2017. te da istu dužnost obnaša i u mandatu 2017.-2021.

Uvidom u izvješće o imovinskom stanju kojeg je dužnosnik Martin Kordić podnio povodom stupanja na dužnost općinskog načelnika Općine Vođinci u mandatu 2013.g.–2017.g., utvrđeno je da je u istom dužnosnik naveo da je vlasnik Ugostiteljsko-trgovačko-građevinskog obrta „U2“ sa sjedištem u Vođincima.

Uvidom u podatke Obrtnog registra Ureda državne uprave u Vukovarsko-srijemskoj županiji, utvrđeno je da je pod MBO: 91480477, upisan obrt naziva U2, obrt za ugostiteljstvo, trgovinu i građenje, vlasnika Martina Kordića. Sjedište obrta upisano je na adresi Josipa Jurja Strossmayera 193A, Vođinci. Za navedeni obrt upisan je i izdvojeni pogon, naziva Izdvojeni pogon br.1 Caffe i noćni bar Palladium, sa sjedištem na adresi Josipa Jurja Strossmayera 105, Vođinci te je upisan poslovođa navedenog izdvojenog pogona

Usporedbom OIB-a dužnosnika Martina Kordića navedenog u podnesenim izvješćima o imovinskom stanju dužnosnika i OIB-a Martina Kordića, vlasnika obrta U2, navedenog u Obrtnom registru, utvrđeno je kako je riječ o istoj osobi.

Povjerenstvo utvrđuje da se protiv dužnosnika Martina Kordića zbog moguće povrede članka 14. stavka 1. ZSSI-a koja proizlazi iz obavljanja poslova upravljanja obrtom U2, za ugostiteljstvo, trgovinu i građenje kao poslovnim subjektom, već vodio postupak pred Povjerenstvom pod brojem P-201/15, a u kojem je na 145. sjednici Povjerenstva, održanoj 14. srpnja 2016.g. donesena konačna odluka broj: 711-I-1148-P-201-15/16-06-11. Navedenom odlukom se utvrđuje kako dužnosnik nije počinio povredu članka 14. stavka 1. ZSSI-a s obzirom da je iz podataka i dokumentacije prikupljenih u tom postupku proizlazilo da je dužnosnik pravovremeno prenio poslove upravljanja na poslovođu te da navedeni obrt niti njegov izdvojeni pogon, nisu za vrijeme mandata dužnosnika kao općinskog načelnika Općine Vođinci stupali u poslovne odnose s navedenom jedinicom lokalne samouprave.

Naime, u navedenom postupku Povjerenstvo je izvršilo uvid u Ugovor o radu na neodređeno vrijeme sklopljen 1. lipnja 2013.g., između obrta U2, za ugostiteljstvo, trgovinu i građenje kao poslodavca i ……………. kao radnice, kojim se ugovara da će radnica za poslodavca obavljati poslove konobara **i poslovođe**, na adresi Josipa Jurja Strossmayera 193A, Vođinci i na adresi Josipa Jurja Strossmayera 105, Vođinci, s početkom rada od 1. lipnja 2013.g. te u Ugovor o radu na neodređeno vrijeme sklopljen 25. rujna 2014.g., između obrta U2, za ugostiteljstvo, trgovinu i građenje kao poslodavca i ……………… kao radnice, kojim se ugovara da će radnica za poslodavca obavljati poslove konobara **i poslovođe**, na adresi Josipa Jurja Strossmayera 193A, Vođinci i na adresi Josipa Jurja Strossmayera 105, Vođinci, s početkom rada od 25. rujna 2014.g. Iako u Obrtnom registru nije bio proveden upis da dužnosnik predmetni obrt vodi putem poslovođe, Povjerenstvo je prihvatilo sadržaj dostavljenih ugovora kao dokaz na okolnost da je dužnosnik pravovremeno izvršio prijenos obavljanja poslova upravljanja na poslovođu.

Nadalje, u navedenom postupku koji se vodio pod brojem P-201/15, Povjerenstvo je od Općine Vođinci zatražilo očitovanje na okolnost je li za vrijeme mandata dužnosnika Martina Kordić, Općina Vođinci stupala u poslovne odnose s obrtom U2, za ugostiteljstvo, trgovinu i građenje, u vlasništvu dužnosnika. Općina Vođinci dostavila je očitovanje Klasa: 008-01/15-01/01, Urbroj: 2188/14-15-02 od 14. siječnja 2015.g., u kojem se navodi kako Općina Vođinci u mandatu dužnosnika Martina Kordića nije stupala u poslovne odnose s obrtom U2, niti s njegovim izdvojenim pogonom, Caffe i noćni bar Palladium.

Povodom provjere navoda iz zaprimljene prijave u ovom postupku, Općina Vođinci je na zahtjev Povjerenstva dostavila očitovanje Klasa: 008-01/16-01/01, Urbroj: 2188/14-16-03 od 11. listopada 2016.g., u kojem se navodi kako je obrt u vlasništvu dužnosnika 2001.g. sklopio prvi ugovor o najmu javne površine te od tada svake godine s Općinom Vođinci sklapa ugovore o zakupu javne površine i uredno pomiruje račune.

Povjerenstvo utvrđuje da se odredbe ZSSI-a na dužnosnika Martina Kordića primjenjuju od 10. lipnja 2013.g. kada je stupio dužnost općinskog načelnika Općine Vođinci pa stoga ugovori sklopljeni prije lipnja 2013.g. nisu predmet razmatranja u ovom postupku.

Uvidom u ugovore o zakupu javne površine sklopljene nakon stupanja Martina Kordića na dužnost općinskog načelnika Općine Vođinci utvrđeno je da su Općina Vođinci kao zakupodavac i Caffe bar U2 kao zakupnik dana 1. svibnja 2014.g. sklopili Ugovor o zakupu javne površine Klasa: 372-03/14-01/01, Urbroj: 2188/14-14-02, zatim dana 6. svibnja 2015.g. Ugovor o zakupu javne površine Klasa: 372-03/15-01/01, Urbroj: 2188/14-15-05 te dana 2. svibnja 2016.g. Ugovor o zakupu javne površine Klasa: 372-03/16-01/01, Urbroj: 2188/14-16-04. Svim navedenim ugovorima Općina Vođinci kao zakupodavac daje u zakup „Caffe bar-u“ U2 kao zakupniku javnu površinu ispred lokala u ulici J.J. Strossmayera 193a u Vođincima, ukupne površine 30 m2. Zakupni odnos zasniva se za razdoblje od 1. svibnja do 31. listopada u godini za koju je ugovor sklopljen, a zakupnina je utvrđena u iznosu od 14,00 kn po m2, odnosno 420,00 kn mjesečno, s rokom uplate do 15-og u mjesecu.

**Sva tri navedena ugovora dužnosnik Martin Kordić potpisao je i kao općinski načelnik Općine Vođinci te kao vlasnik obrta U2 za ugostiteljstvo, trgovinu i građenje.**

Povjerenstvo najprije ukazuje da je člankom 28. stavkom 1. Zakona o obrtu („Narodne novine“, broj 143/13.) propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom, a koji će obrt voditi u ime i za račun obrtnika. Člankom 29. Zakona o obrtu propisano je da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

S obzirom da se obrtnici smatraju poslovnim subjektima u smislu članka 4. stavka 4. ZSSI-a, dužnosnici sukladno članku 14. stavku 1. ZSSI-a ne mogu obavljati poslove upravljanja obrtom. U predmetnom postupku utvrđeno je da je zastupanjem obrta U2, za ugostiteljstvo, trgovinu i građenje prilikom sklapanja Ugovora o zakupu javne površine s Općinom Vođinci u 2014.g., 2015.g. i 2016.g., dužnosnik Martin Kordić obavljao poslove upravljanja navedenim poslovnim subjektom, čime je počinio povredu članka 14. stavka 1. ZSSI-a.

Nadalje, Povjerenstvo je u predmetnom postupku, iz prikupljene dokumentacije utvrdilo da je sklapanjem predmetnih Ugovora o zakupu javne površine u 2014.g., 2015.g. i 2016.g., poslovni subjekt obrt U2, za ugostiteljstvo, trgovinu i građenje u vlasništvu dužnosnika stupio u poslovni odnos s Općinom Vođinci, kao tijelom vlasti u kojem dužnosnik obnaša javnu dužnost, čime je došlo do povrede članka 17. stavka 1. ZSSI-a.

S obzirom da je u predmetnom postupku utvrđeno da je stupanjem u poslovne odnose između Općine Vođinci i obrta obrta U2, za ugostiteljstvo, trgovinu i građenje počinjena povreda članka 17. stavka 1. ZSSI-a kojim je **izričito propisna zabrana** stupanja u poslovne odnose između tijela javne vlasti u kojima dužnosnici obnašaju dužnost i poslovnih subjekata u kojima dužnosnici imaju više od 0,5% udjela u vlasništvu, Povjerenstvo smatra da je potpisivanjem ugovora u ime Općine Vođinci kojima je navedena jedinica lokalne samouprave stupila u zakonom zabranjene poslovne odnose, dužnosnik Martin Kordić zlouporabio posebna prava koja mu pripadaju kao općinskom načelniku i zakonskom zastupniku Općine Vođinci, čime je počinio povredu članka 7. točke c) ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je uzelo u obzir okolnost da je dužnosnik Martin Kordić svojim postupanjem počinio više različitih povreda ZSSI-a.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje više sankcije unutar zakonom propisanog raspona, Povjerenstvo je uzelo cijenilo okolnost da povreda članka 7. točke c) predstavlja teži oblik povrede toga Zakona te da je zabrana iz članka 17. ZSSI-a važan instrument u sprječavanju sukoba interesa i prevencije korupcije. U prilog tome govori i činjenica da je Zakonom propisana ništetnost pravnih poslova sklopljenih protivno članku 17. stavku 1. navedenog Zakona. Na izricanje sankcije bliže zakonom propisanom minimumu utjecala je okolnost da je Općina Vođinci poslovala s obrtom u vlasništvu dužnosnika i prije njegova stupanja na dužnost općinskog načelnika navedene jedinice lokalne samouprave.

Povjerenstvo stoga smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 5.000,00 kn, koja će trajati 5 mjeseci te će se izvršiti u 5 jednakih uzastopnih mjesečnih obroka, svaki u pojedinačnom mjesečnom iznosu od 1.000,00 kn.

S obzirom da dužnosnik nije na osobu s kojom je sklopio ugovore o radu za radno mjesto poslovođe prenio ovlast sklapanja ugovora u ime i za račun obrta U2 niti je poslovođa obrta upisan u Obrtni registar, odnosno dužnosnik nije prenio poslove upravljanja obrtom U2 na poslovođu, Povjerenstvo nalaže dužnosniku da uskladi svoje postupanje s odredbom članka 14. stavka 1. ZSSI-a.

Na temelju članka 17. stavka 5. ZSSI-a pravni poslovi sklopljeni protivno odredbama stavka 1. i 2. tog članka su ništetni te će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Martin Kordić, elektronička dostava
2. Objava na internetskoj stranici Povjerenstva
3. Pismohrana